******

Αρ. Πρωτ: 4231 Αθήνα, 17 Ιουλίου 2025

**ΨΗΦΙΣΜΑ**

Η **Π**ανελλήνια **Ο**μοσπονδία **Π**ροσωπικού **Ο**ργανισμών **Κ**οινωνικής **Π**ολιτικήςσυνυπογράφει το κείμενο και στηρίζει τον αγώνα:

**ΕΝΑΝΤΙΑ ΣΤΗΝ ΚΑΤΑΣΤΡΟΦΗ**

**ΤΗΣ ΔΗΜΟΣΙΑΣ ΚΑΙ ΔΩΡΕΑΝ ΑΠΕΞΑΡΤΗΣΗΣ**

**ΓΙΑ ΝΑ ΜΗ ΧΑΘΟΥΝ ΚΙ ΑΛΛΕΣ ΖΩΕΣ**

Σε μια εποχή που η διάδοση των ΕΞΑΡΤΗΣΕΩΝ κάθε τύπου αποκτά διαστάσεις επιδημίας εκφράζοντας τη βαθιά κρίση του συστήματος, η κυβέρνηση Μητσοτάκη κατεδαφίζει με πρωτοφανή ζήλο τη δημόσια και δωρεάν απεξάρτηση, όλα τα στεγνά προγράμματα απεξάρτησης. Η αρχή έγινε με το 18ΑΝΩ, που ανήκει διοικητικά στο ΨΝΑ, και το ΑΡΓΩ, που ανήκει διοικητικά στο ΨΝΘ, και συνεχίζεται με το ΚΕΘΕΑ.

Η ψήφιση του ν. 5129/24 (περί «ολοκλήρωσης της ψυχιατρικής μεταρρύθμισης») από τη Ν.Δ. μέσα στο κατακαλόκαιρο και παρά την καθολική αντίθεση και τις έντονες αντιδράσεις όλων των φορέων, προώθησε την καταστροφή που τώρα συντελείται με τον πιο βάρβαρο τρόπο.

Η ομογενοποίηση όλων των προγραμμάτων (18ΑΝΩ, ΑΡΓΩ, ΚΕΘΕΑ κ.ά.) που προβλέπεται, η καταστροφή του ιδιαίτερου χαρακτήρα και της φιλοσοφίας κάθε προγράμματος, που διαμορφώθηκε μέσα από αγώνες και εμπειρία δεκαετιών, η ένταξη όλων των προγραμμάτων σε έναν γραφειοκρατικό, υπερσυγκεντρωτικό οργανισμό ιδιωτικού δικαίου (ΕΟΠΑΕ), ο χωρισμός με σινικά τείχη της θεραπείας από την κοινωνική επανένταξη, οδηγούν στη διάλυση των θεραπευτικών φορέων που έχουν αποδείξει, μέσα από την κλινική τους πράξη πολλών δεκαετιών, την εξαιρετική τους αποτελεσματικότητα.

Η εφαρμογή του νόμου από τις αρχές Φλεβάρη του 2025 σηματοδότησε τη βίαιη κατεδάφιση των στεγνών προγραμμάτων. Η μαζική μετακίνηση στο ΨΝΑ των θεραπευτών του 18ΑΝΩ που επέλεξαν να μην ενταχθούν στον ΕΟΠΑΕ για να μη φύγουν από το ΕΣΥ, χωρίς να αντικατασταθούν από άλλους και χωρίς να δοθεί η δυνατότητα της εκπαίδευσης νέων θεραπευτών ώστε να μη δημιουργηθούν κενά στη θεραπευτική διαδικασία, είχε ως αποτέλεσμα την υπολειτουργία ή το κλείσιμο πολλών δομών του 18ΑΝΩ.

Επιπλέον, η απότομη διακοπή της θεραπευτικής σχέσης θεραπευτών - θεραπευομένων, που παίζει καταλυτικό ρόλο στη θεραπευτική διαδικασία, είχε ανυπολόγιστες συνέπειες στη θεραπεία αυτών των τόσο ευάλωτων ατόμων, δημιουργώντας κινδύνους υποτροπής ή και εγκατάλειψης της θεραπείας, με πιθανές θανάσιμες συνέπειες. Σήμερα, οι εναπομείναντες θεραπευτές του 18ΑΝΩ που επέλεξαν να ενταχθούν στον ΕΟΠΑΕ μετακινούνται εντελώς αυθαίρετα, χωρίς καμία αιτιολόγηση και χωρίς να λαμβάνεται υπόψη ούτε η εξειδίκευση ούτε η εμπειρία, σε διάφορες δομές του ΕΟΠΑΕ. Ιδιαίτερα οι θεραπευτές με συνδικαλιστική δράση τοποθετούνται εκδικητικά σε διάφορες θέσεις, όπως, για παράδειγμα, ο επιστημονικά υπεύθυνος του ΑΡΓΩ στάλθηκε στις φυλακές Διαβατών ή ο πρόεδρος του Συλλόγου Εργαζομένων ΚΕΘΕΑ στάλθηκε σε πρόγραμμα χορήγησης υποκαταστάτων!

Τα στεγνά θεραπευτικά προγράμματα βρίσκονται υπό διωγμό. Η ηγεσία του ΕΟΠΑΕ επιχειρεί να σβήσει ακόμα και την ιστορία τους. Η κυβέρνηση Μητσοτάκη προωθεί τη συντήρηση της εξάρτησης διαμέσου των υποκατάστατων και βεβαίως τα ιδιωτικά προγράμματα. Άρχισε ήδη να τα διαφημίζει σαν κράχτης των ιδιωτικών συμφερόντων ο Υπουργός κατεδάφισης της Υγείας Άδωνις Γεωργιάδης.

Η ζωή χιλιάδων νέων ανθρώπων που βρίσκουν το κουράγιο να βγουν από την κόλαση των ναρκωτικών και να ενταχθούν σε θεραπευτικό πρόγραμμα απεξάρτησης βρίσκεται σε κίνδυνο. Οι οικογένειες όλων αυτών των ανθρώπων βιώνουν με απόγνωση το τέλος των ελπίδων που είχαν στηρίξει στα στεγνά προγράμματα. Η ματαίωση ελπίδων και προσδοκιών αυτή τη στιγμή λειτουργεί αποτρεπτικά στο να ενταχθούν εξαρτημένα άτομα σε οποιαδήποτε θεραπευτική διαδικασία. Αυτή η πολιτική έχει στόχο το ίδιο το εξαρτημένο άτομο, που καταδικάζεται να περιφέρει στις πιάτσες την εξαθλίωση και τη δυστυχία του μέχρι τον θάνατό του.

Καλούμε ολόκληρη την πάσχουσα κοινωνία να δώσει μαζί μας τη μάχη για να καταργηθεί ο ν. 5129/24 και να εξασφαλισθεί η απρόσκοπτη λειτουργία όλων των στεγνών θεραπευτικών προγραμμάτων απεξάρτησης.

**ΝΑ ΜΗ ΧΑΘΟΥΝ ΑΛΛΕΣ ΑΝΘΡΩΠΙΝΕΣ ΖΩΕΣ**

**Για το Δ.Σ.**

|  |  |  |
| --- | --- | --- |
| Η Πρόεδρος Νότα Βασιλοπούλου  | **IMG_20170217_0004** | Ο Αναπλ. Γεν. ΓραμματέαςΔημήτρης Παντελάκης |